Aalborg Zoo havde for første gang pyntet hele parken op til Halloween i efterårsferien. Og det var altså et meget populært koncept blandt parkens besøgende, for det resulterede nemlig i besøgsrekord, da over 4000 gæster besøgte haven hele to dage i træk. - Vi må sige, at vores gæster har taget helt utrolig godt imod vores nye Halloween-fest og fuldstændig overgået vores forventninger, hvilket vi naturligvis er super glade for, siger Henrik Vesterskov Johansen, der er direktør i Aalborg Zoo. Parkens nye udsmykning er designet af Lars Jeppesen, der er oplevelsesdesigner. Dog har havens personale også haft en finger med i spillet for at skabe den uhyggelige stemning. - Vi har skabt vores egen Zoo-version af Halloween, hvor dyrene blandt andet er i fokus. Samtidig har vi har også anlagt en kirkegård for uddøde dyrearter for at skabe opmærksomhed omkring disse, der er truet og forsvinder med alt for stor hastighed, pointerer Zoo-direktøren. Lyst til mere Den positive modtagelse af konceptet har også givet Henrik Vesterskov Johansen blod på tanden frem mod næste års efterårsferie. - Vi er allerede begyndt at udvikle på næste års fejring, så den bliver endnu flottere og mere uhyggelig, men først glæder vi os til Jul i Zoo, forklarer Henrik Vesterskov Johansen. TV2 Nord besøgte Aalborg Zoo i efterårsferien. Du kan se inslaget her:

Referat:
Gæsterne strømmede til den uhyggelige Halloween udstilling i Aalborg Zoo i efterårsferien.